ประกันสังคม จะดูแลผู้ประกันตนให้ได้รับสิทธิประโยชน์สูงสุดและบริหารเงินกองทุนประกันสังคมที่มีความโปร่งใส ตรวจสอบได้
สำนักงานประกันสังคม เปิดเผย ยอดผู้ประกันตนเดือนมิถุนายน มีจำนวนกว่า 16 ล้านคนทั่วประเทศ ดูแลจ่ายสิทธิประโยชน์เพียงเดือนเดียวยอดกว่า 5.6 ล้านคน เป็นเงินกว่า 7,300 ล้านบาท กรณีเจ็บป่วยครองสถิติสูงสุด          นายอนันต์ชัย อุทัยพัฒนาชีพ เลขาธิการสำนักงานประกันสังคม กระทรวงแรงงาน เปิดเผยว่า ข้อมูล ณ เดือน มิถุนายน 2562 ที่ผ่านมา ปรากฎยอดผู้ประกันตนในระบบประกันสังคมกว่า 16 ล้านคนทั่วประเทศ แบ่งเป็นผู้ประกันตนมาตรา 33 ที่เป็นลูกจ้างทำงานในสถานประกอบการ จำนวนกว่า 11,500,000 คน ผู้ประกันตนมาตรา 39 ผู้ประกันตนภาคสมัครใจที่เคยเป็นผู้ประกันตนมาตรา 33 มาก่อน จำนวนกว่า 1,600,000 คน และผู้ประกันตนมาตรา 40 ผู้ประกันตนประกอบอาชีพอิสระ จำนวน 3,030,000 คน ซึ่งหากเปรียบเทียบเดือน พฤษภาคม กับเดือนมิถุนายน 2562 พบว่า มีจำนวนเพิ่มขึ้นกว่า  86,000 คน ส่วนการจ่ายสิทธิประโยชน์เฉพาะเดือนเดียว คือในเดือน พฤษภาคม 2562 มีผู้ประกันตนใช้สิทธิจำนวนกว่า 5,600,000 ราย และจ่ายสิทธิประโยชน์ทดแทนไปแล้วเป็นเงินกว่า  7,300  ล้านบาท โดยผู้ประกันตนขอรับสิทธิสูงสุด คือกรณีเจ็บป่วย ซึ่งมีการจ่ายสิทธิประโยชน์จำนวนมากถึง 3,500 ล้านบาท           เลขาธิการสำนักงานประกันสังคม กล่าวต่อไปว่า ขอให้ผู้ประกันตนในระบบประกันสังคม เชื่อมั่นว่าสำนักงานประกันสังคมจะดูแลผู้ประกันตนให้ได้รับสิทธิประโยชน์สูงสุด และบริหารเงินกองทุนประกันสังคมที่มีความโปร่งใส ตรวจสอบได้ หากมีข้อสงสัยสอบถามข้อมูลได้ที่สำนักงานประกันสังคมกรุงเทพมหานครพื้นที่/จังหวัด/สาขา/ที่สะดวก หรือโทร.1506 (เจ้าหน้าที่ให้บริการตลอด 24 ชั่วโมง)